គណបក្ស​សិទ្ធិ​មនុស្ស​នឿយ​ណាយ​នឹង​ធ្វើ​សម្ព័ន្ធ​រាជា​និយម
ការ​​​ប្រកាស​របស់​គណបក្ស​​សិទ្ធិ​មនុស្ស​នេះ​មាន​ឡើង​បន្ទាប់​ពី​ព្រះ​អង្គ​ម្ចាស់​រណឫទ្ធិ​បាន​ប្រកាស​ចូល​ឆាក​នយោបាយ​វិញ។
គណបក្សសិទ្ធិមនុស្សបានប្រកាសថាមិនមានផែនការណាមួយរួបរួមជាមួយព្រះអង្គមា្ចស់នរោត្តម រណប្ញទ្ធិទេ។ ក៏ប៉ុន្តែមន្ត្រីគណបក្សនរោត្តម រណប្ញទ្ធិបាននិយាយថាពិតជាមានការនិយាយអំពីការចង់រួបរួមជាមួយសម្តេចក្រុមព្រះពិតប្រាកដមែន។ ការអះអាងផ្ទុយគ្នារវាងគណបក្សទាំងពីរនេះបានកើតឡើងជាលើកដំបូងក្នុងពេលការបោះឆ្នោតជាតិនៅសល់តែរយៈពេលជាងពីរឆ្នាំទៀតប៉ុណ្ណោះ។ លោកកឹម សុខា ប្រធានគណបក្សសិទ្ធិមនុស្សបានប្រាប់ក្រុមអ្នកកាសែត នៅថ្ងៃច័ន្ទនេះថា គណបក្សរបស់លោកគ្មានបានសន្យាថា នឹងរួបរួមជាមួយនឹងសម្តេចក្រុមព្រះនរោត្តម រណឫទ្ធិទេ ក្រោយពីព្រះអង្គម្ចាស់បានប្រកាសចូលក្នុងឆាកនយោបាយនិងបានក្លាយជាមេដឹកនាំគណបក្សនរោត្តម រណឫទ្ធិនោះ។ ការបញ្ជាក់ពីជំហររបស់លោកកឹម សុខា នេះបានកើតមានឡើងក្រោយពីមួយរយៈកាលចុង ក្រោយនេះ មានសេចក្តីរាយការណ៍មួយចំនួនបានអះអាងថា លោកកឹម សុខា បានសន្យាថានឹងចូលរួមជាមួយសម្តេចក្រុមព្រះនរោត្តម រណឫទ្ធិនិងមានសេចក្តីរាយការណ៍មួយទៀតបានអះអាងថា គណបក្សសិទ្ធិមនុស្សមិនមានផែនការចងសម្ព័ន្ធភាពជាមួយនឹងគណបក្សសម រង្ស៊ីទេ។ លោកកឹម សុខា មានប្រសាសន៍ថាចំពោះសេចក្តីរាយការណ៍ទាំងពីរនេះគឺជារឿងមិនពិត។ ក៏ប៉ុន្តែទោះជាយ៉ាងណាក៏ដោយ ក៏លោកកឹម សុខា បានមានប្រសាសន៍ថាជំហររបស់គណបក្សសិទ្ធិមនុស្ស គឺចង់រួបរួមជាមួយនឹងគណបក្សណាដែលប្រកាន់និន្នាការប្រជាធិបតេយ្យនិងចេះស្រឡាញ់ប្រទេសជាតិ។ «គោលជំហរនយោបាយជាយុទ្ធសាស្រ្តគឺប្រមូលផ្តុំកម្លាំងអ្នកជាតិនិយម អ្នកប្រជាធិបតេយ្យនិយមទាំងអស់ដើម្បីស្រោចស្រង់ប្រទេសជាតិយើងដែលកំពុងរងគ្រោះក្នុងរណ្តៅគ្រោះថ្នាក់ធំៗ ដូចជាបញ្ហាការបាត់បង់នូវទឹកដី អធិបតេយ្យភាព និងការបាត់បង់នូវសិទ្ធិសេរីភាពរបស់ប្រជាពលរដ្ឋខែ្មរ និងជាពិសេសនូវទុក្ខវេទនានិងភាពក្រីក្ររបស់ប្រជាពលរដ្ឋខ្មែរ»។ លោកប៉ែន សង្ហា អ្នកនាំពាក្យគណបក្សនរោត្តម រណឫទ្ធិ បានមានប្រសាសន៍ថា លោកកឹម សុខា និងសម្តេចក្រុមព្រះនរោត្តម រណឫទ្ធិ ពិតជាបានជួបគ្នាពិតប្រាកដមែន ហើយលោកកឹម សុខា ធ្លាប់បានសន្យាជាមួយនឹងព្រះអង្គថា នឹងរួបរួមគ្នា ប្រសិនណាបើសម្តេចក្រុមព្រះនរោត្តម រណឫទ្ធិយាងមកដឹកនាំគណបក្សនយោបាយឡើងវិញ។ «ការពិត គឺលោកកឹម សុខា ធ្លាប់បានបញ្ជាក់ថ្វាយសម្តេចក្រុមព្រះអញ្ចឹងមែន ហើយការច្រានចោលយ៉ាងណាៗនោះ ជាសិទ្ធិរបស់លោកកឹម សុខា។ ប៉ុន្តែការពិតលោកកឹម សុខា ធ្លាប់បានមាន ប្រសាសន៍គឺថ្វាយព្រះអង្គសម្តេចក្រុមព្រះថា ប្រសិនបើសម្តេចក្រុមព្រះលោកយាងមកដឹកនំានយោបាយគណបក្សនរោត្តម រណឫទ្ធិ នោះ លោកកឹម សុខា នឹងមកចូលរួបរួមជាមួយ»។ ការវាយប្រហារពាក្យសម្តីគ្នាទៅវិញទៅមក រវាងគណបក្សទាំងពីរនេះ បានកើតមានឡើងនៅពេលដែលការបោះឆ្នោតជ្រើសរើសក្រុមប្រឹក្សាឃុំ-សង្កាត់ខិតជិតមកដល់និងការបោះឆ្នោតជាសកលនៅសល់តែពេលវេលាជាងពីរឆ្នាំទៀតតែប៉ុណ្ណោះ។ លោកកឹម សុខា បាននិយាយថាប្រសិនណាបើព្រះអង្គម្ចាស់នរោត្តម រណឫទ្ធិ មិនប្រកាសជំហរឲ្យច្បាស់លាស់ថា នៅខាងប្រជាធិបតេយ្យ ឬនៅខាងកុម្មុយនីស្តផ្តាច់ការទេ គឺនឹងមិនបើកការចរចាគ្នាជាមួយនឹងព្រះអង្គជាដាច់ខាត។ គណបក្សសិទ្ធិមនុស្សរបស់លោកកឹម សុខា ធ្លាប់បានប្រកាសចងសម្ព័ន្ធភាពជាមួយនឹងគណបក្សសម រង្ស៊ី ក៏ប៉ុន្តែការចងសម្ព័ន្ធភាពរវាងគណបក្សទាំងពីរនេះស្ថិតនៅលើដំណើរផ្លូវដ៏យឺតៗនៅឡើយ។ លោកយឹម សុវណ្ណ អ្នកនាំពាក្យនិងជាអ្នកតំណាងរាស្រ្តគណបក្សសម រង្ស៊ីបាននិយាយថាយើងមិនទាន់បោះបង់ចោលនូវចំណងសម្ព័ន្ធភាពគ្នានេះនៅឡើយទេ។ លោកបានមានប្រសាសន៍ទៀតថាគណបក្សទាំងពីរបានជជែកគ្នាបន្តបន្ទាប់តាំងពីឆ្នាំ២០០៩ មកម្ល៉េះ។ «យើងបានធ្វើការជាមួយគ្នាជាបន្តបន្ទាប់តាំងពីយូរណាស់មកហើយ តាំងពីដើមឆ្នាំ២០០៩តាមខ្ញុំដឹង ហើយនៅពេលអនាគតខាងមុខហ្នឹង គឺយើងនៅតែមានគោលបំណងចង់ដាក់នូវបញ្ជីរួមដែលជាបញ្ជីបេក្ខជនឈរឈ្មោះសម្រាប់ការបោះឆ្នោតឃុំ ក៏ដូចជាការបោះឆ្នោតជាតិខាងមុខ»។ គណបក្សសិទ្ធិមនុស្សរបស់លោកកឹម សុខា គណបក្សនរោត្តម រណឫទ្ធិ របស់សម្តេចក្រុមព្រះ និងគណបក្សប្រឆាំងរបស់លោកសម រង្ស៊ី កំពុងតែដើរបែកផ្លូវគ្នានៅឡើយ ខណៈពេលដែលគណបក្សគ្រប់គ្រងអំណាចរបស់លោកនាយករដ្ឋមន្រ្តីហ៊ុន សែន បានឈ្នះសំឡេងឆ្នោតដ៏ច្រើនលើសលប់នៅក្នុងអាសនៈនៃរដ្ឋសភា។ ក្រុមអ្នកវិភាគឯករាជ្យមួយចំនួន បាននិយាយថា ផ្លូវដើរតែមួយគត់សម្រាប់គណបក្សប្រឆាំង គឺធ្វើការរួបរួមគ្នាទើបសមជាដៃគូ ជាមួយនឹងគណបក្សប្រជាជនកម្ពុជា៕